Bryllupet mellom prins William av Wales og Kate Middleton

Bryllupet mellom prins William av Wales og Kate Middleton fant sted kl 11.00 (UTC+1) 29. april 2011 i Westminster Abbey i London. William, som er nummer to i arvefølgen til den britiske tronen og til samvelderikene, møtte Catherine for første gang i 2001, da han og Catherine studerte ved University of St Andrews. Forlovelsen ble inngått 20. oktober 2010 og kunngjort 16. november samme år. Etter bryllupet skal paret fortsette å bo på Anglesey i Wales. I forbindelse med bryllupet fikk paret titlene hertug og hertuginne av Cambridge.

Brudekjolen

Det var mye rykter rundt brudens kjole i forkant av bryllupet, og som det ble spekulert i, er det designer Sarah Burton, kreativ leder i Alexander McQueen, som har laget kjolen. Kjolen er iført et hvitt slør, innsvinget midje, langt slep, en svak utringning og en brudekreasjon som ligner på den Grace Kelly brukte da hun giftet seg med Rainier III av Monaco i 1956. Tiaraen bruden hadde på seg, var lånt fra dronning Elizabeth II. Den er laget i 1936, men er ikke den samme som dronning Elizabeth II bar da hun giftet seg i 1947. Bakgrunnen til tiaraen Catherine bar, var på bryllupsdagen ikke kjent.

Deltakere

Bruden var Catherine, hertuginne av Cambridge, før bryllupet kjent som Kate Middleton, og brudgommen prins William, hertug av Cambridge, før bryllupet kjent som prins William av Wales. Hertugtitlene fikk paret i anledning ekteskapsinngåelsen. Brudens forlover var hennes yngre søster, Philippa «Pippa» Middleton. Brudgommens forlover var hans yngre bror, prins Harry. Det var hele tre prester som holdt vielsen: Domprosten i Westminster, biskopen av London og erkebiskopen av Canterbury. Sistnevnte stod for selve vielsen.

Gjestelisten

Rundt 1900 gjester var invitert til bryllupet. Blant dem var den britiske kongefamilien og Kate Middletons familie, og sammen ved venner av bruden og brudgommen skal de ha utgjort over halvparten av gjestelisten. Videre var en rekke kongelige fra andre land, statsoverhoder, sentrale politikere, militære tjenestemenn, representanter for Williams veldedige organisasjoner og noen utvalgte kjendiser invitert. Også postmannen, pubeieren, slakteren og flere andre fra Buckleberry, Catherines hjemby, skal ha vært invitert.

Norsk representasjon

Kong Harald og dronning Sonja representerte Norge i bryllupet. De ankom London 28. april, dagen før bryllupet, og bodde i den norske ambassadørresidensen i Palace Green i Kensington.

Kjendiser

Blant kjendisene, som var gjester i kirken, var blant andre David og Victoria Beckham, Guy Ritchie, Elton John og komikeren Rowan Atkinson, kjent for rollene som Sorte orm og Mr. Bean.

Brudeparets rute

Brudeparets rute gikk mellom Buckingham Palace og Westminster Abbey. På ruten passerte de blant annet The Mall, Clarence House, St. James Park, Horse Guards Parade, Downing Street, Kenotaf, Whitehall, Parlamentet, Big Ben, sørsiden av Parliament Square og Broad Sanctuary.

Kringkasting

Bryllupet ble kringkastet til hele verden gjennom TV, internett og radio. Det var estimert at dekningen ville bli sett av to milliarder mennesker verden over. I Norge sendte NRK og TV 2 direkte gjennom store deler av dagen og kvelden. NRK sendte på NRK1 og NRK1 HD, mens TV 2 sendte på hovedkanalen TV 2, i tillegg til TV 2 HD og TV 2 Nyhetskanalen. I Storbritannia dekket ITV, BBC og Sky News seremonien og de tilknyttede hendelsene direkte. I USA, som ligger fem til åtte timer bak vesteuropeisk sommertid, begynte NBC dekningen kl 04.00 (UTC-4) og samarbeidet med ITV. ABC samarbeidet med BBC, CBS og CNN hadde egne direktesendinger og Fox samarbeidet med Sky News. Bryllupet ble også sendt direkte på YouTube via The Royal Channel.

Motdemonstrasjoner

Det var ventet demonstrasjoner fra blant annet anarkister i anledning bryllupet. Mange fryktet voldelige demonstrasjoner og Charlie Veitch, en av Storbritannias mest kjente anarkister, uttalte at han og flere andre skulle gjøre alt de kunne for å forstyrre bryllupet. Minst 43 personer ble arrestert i løpet av formiddagen og det spekuleres i at flere av disse ble arrestert nettopp fordi de prøvde å forstyrre bryllupet.